Mikkel Bjørn (DF), 2023-04-27:
Tak for det.
Dansk Folkeparti ønsker med det her beslutningsforslag at ændre reglerne, således at børn af naturaliserede udlændinge, dvs. udlændinge, der har fået statsborgerskab ved lov, ikke længere modtager dansk statsborgerskab automatisk ved fødslen, men i stedet skal søge om det på lige fod med andre udlændinge.
En sådan ordning vil forhindre, at dansk statsborgerskab gives til personer, hvis eneste tilknytning til Danmark er, at deres forældre på et tidspunkt har bestået en statsborgerskabsprøve.
Desværre har vi på det seneste set alt, alt for mange sager med udlændinge, der er blevet danske statsborgere enten som bipersoner eller som børn af naturaliserede udlændinge, og som siden vender det danske samfund ryggen, begår grov kriminalitet, eksempelvis gentagne overfaldsvoldtægter, og er aktive i bandemiljøet.
Der er sågar nogle, der melder sig som frivillige i islamiske terrororganisationer, der bedriver sexslaveri og hugger hovederne af uskyldige mennesker.
Siden 2012 er hele 735 bipersoner blevet dømt for kriminalitet efter straffeloven.
Det er mennesker, der er blevet inviteret fuldt og helt ind i vores folkelige fællesskab med alle de utallige privilegier, der følger med, men som intet har gjort for at gøre sig fortjent til gavmildheden, og som gennem deres adfærd viser alt andet end taknemlighed.
Det er mennesker, for hvem det at være dansk statsborger alene er et kort til at slippe gratis ud af fængslet, og vi er forhindret i at udvise selv de mest forhærdede kriminelle.
Vi foreslår derfor, at reglerne for børns erhvervelse af dansk statsborgerskab som biperson ændres, så bipersoner skal ansøge selvstændigt og – hvis deres ansøgning imødekommes – optages på et lovforslag om indfødsrets meddelelse som hovedpersoner.
Vi tror på, at disse ændringer vil styrke den danske nationalfølelse og øge respekten for og værdien af et dansk statsborgerskab.
Samtidig vil ændringerne af reglerne give et mere retfærdigt og lige udgangspunkt, hvor statsborgerskabet gives til udlændinge på grundlag af egen dedikation, egne evner og egne kvalifikationer og ikke forældrenes.
Enhver udlænding vil som følge af ændringen skulle gøre sig fortjent til at opnå dansk statsborgerskab.
Vi opfordrer derfor regeringen til at fremsætte et lovforslag med det formål at ændre reglerne på det her område.
Tak for det.
Det synes vi ikke giver nogen mening at de kan.
I Dansk Folkeparti mener vi, at udlændinge uden dansk statsborgerskab ideelt set slet ikke burde kunne modtage ydelser i Danmark.
Og som jeg sagde indledningsvis, er der desværre ikke opbakning til den model, og derfor er det selvfølgelig vigtigt, at vi får strammet op på det her område, sådan at udlændinge, der kommer til Danmark, bidrager til samfundet og ikke bare tærer på vores offentlige ydelser og vores samfundsmæssige gæstfrihed og velvillighed uden at give noget tilbage.
Skatteministeren har oplyst, at der samlet set er 12.000 herboende udlændinge, der har misligholdt gæld til inddrivelse pr. 31. december 2022.
De 12.000 udlændinge skylder i alt 953 mio. kr., hvoraf 710 mio. kr. er gældsposter vedrørende su-lån, og samlet set er ca. 243 mio. kr. tilbagebetalingskrav på su.
I samme svar oplyses det, at herboende udlændinge fra Somalia, Tyrkiet, Irak, Syrien og Afghanistan udgør topfem
over de hyppigst forekommende skyldnere.
Mere end en tredjedel af de skyldnere kommer fra et af de fem lande, og samlet set skylder herboende somaliske, tyrkiske, irakiske, syriske og afghanske statsborgere 292 mio. kr. i misligholdt su-gæld.
Med mere end en fordobling af den samlede gæld på bare 3 år til 1,3 mia. kr., virker det til, at flere udlændinge bevidst spekulerer i at optage su-gæld uden nogen intention om nogen sinde at betale gælden tilbage.
Det finder vi i Dansk Folkeparti helt urimeligt over for danske skatteborgere.
Det danske samfund skal ikke betale for, at udlændinge stikker af fra deres forfaldne gæld, og udlændinge, der undlader at betale forfalden gæld tilbage, skal slet ikke siden have opholdstilladelse eller statsborgerskab i belønning.
Vi foreslår derfor, at reglerne for permanent opholdstilladelse og indfødsret strammes, så forfalden su-gæld, herunder også misligholdt gæld i form af tilbagebetalingskrav, gøres til en hindring for opnåelse af permanent opholdstilladelse og dansk indfødsret.
Vi håber, at der her i Folketinget kan findes opbakning til den helt rimelige og nødvendige stramning.
Tak for ordet.